Laat sy Liefde jou Lei: Na winter ... leef ons weer - www.bybelkennis.co.za
by Mitch Kalp · Published 29/08/2012 · Updated 28/09/2014
Laat sy Liefde jou Lei: Na winter … leef ons weer – Milanie Vosloo
Ná winter … lééf ons weer
Nee, terwyl ons mekaar liefhet, sal ons by die waarheid bly en so in alle opsigte groei om soos Christus te wees. Efesiёrs 4:15a
Verliestye is soos die lewe. Dit gebéúr! En wanneer dit gebeur, kan ons altyd kies of dit ons weemoedig stem en of dit nuwe geleenthede tot groei vir ons inhou. Christus was ‘n Man wat verliese gekíés het. Hy het sy hemelse woonplekke vir ‘n aardse blyplek verruil, sy koningskap prysgegee vir ‘n eenvoudige krip-bestaan en sy voete onder tollenaars se tafels ingeskuif terwyl Hy ewe gemaklik saam met hooggeplaastes kon kuier. En in Getsemane …. het Hy gevangeneskap bo vryheid gekies en uiteindelik die lewe vir die dood verruil! Tóg was dit juis hierdie verliese wat aan ons die léwe saam met Hom gegee het.
Soms vra ons Vader dat ons ook afskeidsmense sal wees juis omdat Hy ons daardeur méér wil bied. Hy vra dat ons ons siele vir Hom gee, sodat ons verlos kan wees; dat ons ons seer by Hom sal los, sodat ons heelword kan ervaar; dat ons ons opgehoopte skuldbagasie voor sy kruis sal neersit sodat ons met vryheid kan leef; dat ons sal vergewe sodat God ons kan vryspreek; dat ons ons eie belang ondergeskik sal stel sodat sy liefde in ons lewens kan kristalliseer.
God kan uit enige verlies iets skep wat mooi, beter … meer ewig is. Hou daarom, in die wintertyd van jou lewe altyd sy blinkblaar-somer voor oё.
Grote God, ek wil my jare-oue ménsbagasie inruil vir ‘n nuwe visie op die toekoms.
Laaste 7 Dae: 5,857
Laaste 365 Dae: 427,938